Hpakant Maw Mung mare na n gun madun woi awn ai ningbaw hte Hopin muklum na rapdaw dat kasat yan hpe, August 14 ya shani, Myitkyina Deng 21 Shagyit hta rim hkrum wa sai lam, ginra masha ni kaw na chye lu ai.
N gun madun ai hta woi awn ai, Ko Sai Mg hte, NLD Mogaung rap daw datkasa Ko Myo Kyaw yan gaw, Myitkyina kaw na Hpakant de lung wa ai ten, Myitkyina Deng 21 Myen hpyen shagyit hta rim hkrum mat ai re lam, Hpakant Maw Mung mare na mung shawa langai KNG shiga dap de ya na zawn tsun dan ai re.
“Ko Sai Mg rim hkrum mat sai nga na mani hpawt hkying 10 ram hta Phone hte shana wa ai. Kaja grai myit n pyaw mat ai, shi hte rau rapdaw datkasa Ko Myo Kyaw hte rau mawdaw langai kaw rau jawn yu wa ai hta rim hkrum mat ai re. Hpa majaw rim hkrum ai i nga yang NUG asuya na ငွေတိုက်စာချုပ် hte Ko Sai Mg na Phone hta PDF hte seng ai sumla ni mu ai majaw rim hkrum mat ai nga tsun ai,” nga tsun dan ai re.
Dai rim hkrum ai hpang Myitkyina Myen hpyen dap san jep shara de rim woi mat ai hpang ya ten du hkra kadai hte mung matut mahkai n lu ai lam matut tsun dan ai re.
Ya rim woi hkrum mat ai, Ko Myo Kyaw hte Ko Sai Mg yan gaw, mare buga magam bungli ni hta myit lawm hkum lawm shakut shaja shang lawm ai yan rai nna, amyu sha lam hta kahkyin gumdin woi awn chye ai yan re majaw, shan yen hpe Myen hpyen dap ni hku na zing ri sat kau na hpe ginra masha ni myit tsang nga ai re.
Ya ten Myen hpyen dap ni kaw na Myitkyina muklum kata san jep rim hkawm ai lam ni ding yang galaw taw nga ai rai nna, lai wa sai lahkawng masum ya laman hta Shanglawt magam gun marai 4 hte hpawn laga PDF ni hpe mung rim hkawm ai lam ni ding yang galaw nga ai rai nna, Muklum shinggan hkan na Shagyit ni hta mung laja lana san jep ai lam ni ding yang galaw taw ai re.
kac_Latn kac_Latn kac_Latn kac_Latn kac_Latn kac_Latn